
לפניי בקשת ההגנה להורות על ביטול כתב האישום מחמת הגנה מן הצדק בשל אי קיום חובת ההיוועצות הקבועה בסעיף 12(ב) לחוק הנוער (שפיטה, ענישה ודרכי טיפול), תשל"א-1971 (להלן: "חוק הנוער"), ובשל עיכוב הנאשם שלא כדין. 

הרקע. 
בתאריך 11/2/24 הוגש כנגד הנאשם, יליד 13/7/2011, כתב אישום המייחס לו הפרעה לשוטר במילוי תפקידו ואיומים. במועד הנקוב היה הנאשם בן 12 ו-7 חודשים. 

על פי המתואר בכתב האישום בתאריך 10/9/23 בשעה 14:24 או בסמוך לכך הגיע צוות שיטור לביתו של הנאשם על מנת לעכבו לחקירה בתחנת המשטרה. 

באותן הנסיבות אמר הנאשם לשוטרים: "אני לא מגיע אתכם, תזדיינו מפה, אני אזיין אתכם". הנאשם נצמד לשוטר אושר ואמר לו: "אני אזיין אותך תסגור את דלת החדר", דחף את השוטר רחמים ובעט בו. הנאשם נאזק והמשיך לקלל את השוטרים. 
 
יוער כבר בשלב זה כי כנגד הנאשם כתב אישום נוסף (ת"פ 65707-06-24) שעניינו תקיפה הגורמת חבלה של ממש בצוותא עם אחר מיום 7/8/23. הגעת השוטרים לביתו של הנאשם נועדה כדי להביאו לחקירה בגין העבירות (אז החשדות) המיוחסות לו בתיק הנוסף. 

מבחינת רצף האירועים – כתב האישום בהליך זה הוגש לבית המשפט כ-4 חודשים, טרם הוגש כתב האישום בתיק הנוסף. בקשת ההגנה לבטל את כתב האישום מחמת הגנה מן הצדק מתייחסת גם לכתב האישום בתיק הנוסף בשל אותם טעמים.

טיעוני הצדדים.
טוענת ב"כ הנאשם כי כתבי האישום התלויים ועומדים כנגד הנאשם, הוגשו לבית המשפט מבלי שקדמה להגשתם היוועצות של התביעה עם שירות המבחן. מדובר בחובה מהותית הבוחנת אלטרנטיבות טיפוליות ובכך נעוצה חשיבותה ומשלא קוימה נפגעו זכויותיו של הנאשם באופן המצדיק ביטולם של כתבי האישום. 

המסמך הקיים בתיק החקירה ולפיו הניסיונות לזמן את הנאשם ואת הוריו לפגישה בשירות המבחן, בטלפון ובדואר רשום לא צלחו, ומשכך לא ניתן לגבש המלצה כלשהי בעניינו, לא פוטר את המאשימה מחובתה ובוודאי שאינו תחליף להיוועצות. 

לתמיכה בטענתה הגישה ב"כ הנאשם מספר החלטות בהם בוטלו כתבי אישום במקרים דומים.  

נוסף על כך טענה ב"כ הנאשם, כי עיכוב הקטין בוצע שלא כחוק ומהווה עילה נוספת לביטול כתב האישום. בהקשר הזה הדגישה ב"כ הנאשם כי היה על המשטרה לבכר זימון הנאשם לחקירה על פני עיכובו לצורך כך. העבירה בוצעה כחודש ימים טרם הגעת השוטרים לביתו של הנאשם וניתן היה לפעול אחרת. 

ב"כ המאשימה השיבה כי הסיבה לכך שלא ניתן היה לקיים היוועצות מהותית נובעת מחוסר היכולת ליצור קשר עם הנאשם או עם הוריו, וכוונת המחוקק לא היתה להימנע מהגשת כתבי אישום כל אימת שנאשם בוחר לנהוג באופן המתואר.

המאשימה, פנתה כנדרש לשירות מבחן לצורך קבלת חוות דעתם כבר ביום 13/9/2023 ואולם לאחר שהמתינה פרק זמן של כשלושה וחצי חודשים התקבל מסמך מאת שירות מבחן ולפיו לא ניתן לגבש המלצה בעניינו של הנאשם ולפיכך, ההחלטה ביחס לכתבי האישום נותרה בגדר שיקול הדעת של המאשימה. 

ב"כ המאשימה הוסיפה כי שקלה הגשת כתב האישום בכובד ראש, ולאור חקירת מעורבותו הפלילית של הנאשם בתיק אלימות חמור, בגינו הגיעו השוטרים לפתח ביתו, החליטה להגיש את כתבי האישום בשני התיקים.
ביחס לטענה כי העיכוב לא היה חוקי הפנתה ב"כ המאשימה את ב"כ הנאשם לכך שביום 4/9/2023 הגיעו שוטרים לביתו של הנאשם ומסרו לאביו הזמנה לחקירה. הנאשם לא התייצב לחקירה כנדרש, ולכן הגיעו השוטרים לביתו לצורך הבאתו לחקירה. בשל התנהגות הנאשם כלפי השוטרים הוא נעצר והובא לתחנת המשטרה.

לתמיכה בטענותיה הגישה המאשימה את דוחות הפעולה של השוטרים מיום 4/9/2023.

בתגובה משלימה הוסיפה ב"כ הנאשם כי אביו של הנאשם אמר שלא קיבל זימון לחקירה עבור בנו, וביחס להתנהגותו של הנאשם ציינה כי הנאשם הסכים להתלוות לשוטרים אך ביקש להמתין לאחיו. לאחר המתנה קצרה ובטרם הגיע האח, קצה סבלנותם של השוטרים והם ביקשו מהנאשם לבוא עימם. הנאשם פחד, התנגד ואז נעצר. ב"כ הנאשם הגישה את דו"חות הפעולה של השוטרים מיום 10/9/2023.

דיון והכרעה.
הביקורת השיפוטית על העמדה לדין.

תחילתה של טענת ההגנה מן הצדק בפסיקת בית המשפט העליון בע"פ 2910/94 בעניינו של יפת ואח' נגד מדינת ישראל, פ"ד נ (2), אז דובר בשימוש פרוע, לא הוגן ובלתי חוקי, בהתנהגות בלתי נסבלת, שערורייתית, רדיפה, התעמרות ודיכוי של הרשות המנהלית כלפי הנאשם באופן המזעזע את המצפון ומביא לכך שבית המשפט עומד פעור פה מולו ואין הדעת יכולה לסובלנו. 

המשכה של דרך בפסיקה ענפה כאשר הבולטת מבין ההחלטות היא ההחלטה שניתנה בע"פ 4855/02 מדינת ישראל נ' בורוביץ, פ"ד נט (6) עמ' 776 ובה נקבע: 

"...מטרת החלתה של ההגנה היא לעשות צדק עם הנאשם ולא לבוא חשבון עם רשויות האכיפה על מעשיהן הנפסדים...במקרים כאלה אכן מוטל על בת המשפט לבקר את מהלכיהן. ברם, לא כל מעשה נפסד שעשו הרשות החוקרת או המאשימה, או רשות מעורבת אחרת, יצדיק את המסקנה שדין האישום להתבטל מטעמי הגנה מן הצדק; בין מפני שבאיזון בין האינטרסים הציבוריים המתנגשים גובר העניין שבקיום המשפט ובין (וזה כמדומה המצב השכיח) מפני שבידי בית המשפט מצויים כלים אחרים לטיפול בנפסדות מהלכיהן של הרשויות. ביטולו של הליך פלילי מטעמי הגנה מן הצדק מהווה איפוא מהלך קיצוני שבית המשפט אינו נזקק לו אלא במקרים חריגים ביותר...".
כיום נמנית הטענה לצד הטענות המקדמיות, ולא נדרשת עוד התנהגות קצה אלא סתירה מהותית של עקרונות של צדק והגינות משפטית, יחד עם זאת הלכת בורוביץ לימדה כי על בית המשפט לפעול בשלושה שלבים – 
1. לקבוע כי נפל פגם בהליך העמדה לדין.
2. לקבוע כי קיומו של ההליך "הפגום" יפגע בעוצמה חריפה בתחושת הצדק וההגינות. 
3. משנענו בחיוב שני שלבי הבדיקה לבחון האם לא ניתן לרפא את הפגם באמצעים מתונים ומידתיים יותר מביטול כתב האישום.

וראו בהקשר זה את ענ"פ 46062-12-20 (מח' חיפה) מדינת ישראל נ' פלוני (5.4.2021) בו נקבע: 

"...עם השנים הורחבו גבולות התפרשותה והוגמשו אמות המידה לתחולתה כאשר כיום המבחן המקובל כפי שנקבע בפרשת בורוביץ הוא מבחן הפגיעה הממשית בתחושת הצדק וההגינות ויישומו נעשה בשלושה תנאים מצטברים..."

וכן את ע"פ 5975/14 אגבריה נ' מדינת ישראל (31.12.2015). 

"...בין כלל השיקולים הרלוונטיים אשר בגדרו יש להביא בחשבון מגוון רחב של שיקולים, ובכלל זאת את חומרת העבירה, נסיבות המקרה, וכן שיקולים של גמול והרתעה. יש לאזן במכלול השיקולים גם את האינטרס הציבורי בקיום המשפט, במיצוי הדין עם עבריינים ובשמירה על בטחון הציבור ועל זכויותיהם של נפגעי עבירה. מנגד יש להביא בחשבון גם את זכויות הנאשם, את טוהר ההליך הפלילי את השאיפה להביא לפסילת מהלכים נפסדים של התביעה ולשמור על אמון הציבור בבית המשפט ."

את רע"פ 2842/22 אבו שאח נ' היחידה הארצית לאכיפת דיני תו"ב (22.6.2022)): 

"...מכך כי לצורך הכרעה בדבר התוצאה הראויה של הליך מנהלי פגום יש לשקול בין היתר, את מהות הפגם, חומרתו והשפעתו על תוכן ההחלטה הסופית..."

האמצעים המתונים יותר מביטול כתב האישום ואשר מהווים תגובה הולמת להתנהגותה הנפסדת של הרשות במסגרתה של טענת הגנה מן הצדק, הם רבים ומגוונים. אמצעים אלה כוללים בין היתר את הכלים הדיוניים שבית המשפט יכול להפעיל במסגרת סמכותו. כמו למשל תיקון כתב אישום באשר לעובדות, להוראות החיקוק, עדי התביעה ובאישום אחד או יותר, כן הימנעות מהרשעה וכמובן גם התחשבות במסגרת גזירת העונש. רשימה זו אינה סגורה ולביהמ"ש תמיד נתונה הסמכות להתאים את האמצעי שנכון להפעיל למקרה הספציפי שנידון לפניו, ראו לעניין זה גבריאל הלוי, תורת הדיון הפלילי, כרך ב', תשנ"א 211 עמ' 748. 

ברע"פ 7052/18 מדינת ישראל נ' רפי רותם (5.5.2020)(להלן: "רע"פ 7052/18") נבחנה באופן מקיף שאלת הביקורת השיפוטית על ההחלטה להעמיד לדין חשוד. וראו גם את האמור בדנ"פ 5387/20 רותם נ' ישראל (15.12.2021), בפס' 83:
 
"...בעבר, שלטה בפסיקתנו תפיסה קשיחה שגרסה שפגם בפעולה המינהלית עשוי להוביל לבטלותה, ולקביעה כי אין לה תוקף למפרע. כיום, שולטת בכיפה תפיסת התוצאה היחסית (או הבטלות היחסית) – שמבחינה בין הפגם בהחלטה המנהלית לבין תוצאתו [...]  בהתאם לתפיסה זו, על בית המשפט לבחון בכל מקרה ומקרה שבו נפל פגם בהתנהלות הרשות – אפילו עת מדובר בפגם של חריגה מסמכות – את נסיבותיו ומאפייניו הפרטניים של המקרה ולבחור סעד מתאים. על עקרון התוצאה היחסית ועל נקודות התורפה שלה נמתחה בשעתו ביקורת (בין היתר כי היא משדרת סלחנות כלפי התנהלות לא כדין של הרשות). אך בעבר כבר הבעתי את דעתי כי אין בביקורת זו כדי לגרוע מהיתרון הבולט של עקרון התוצאה היחסית – בכך שהוא מאפשר הפעלה גמישה של שיקול הדעת השיפוטי ומתן משקל הולם לנסיבות המקרה..."

וכן את האמור בפס' 18 לרע"פ 7052/18:
"בחינת תיק החקירה על-ידי התביעה, יכולה להוביל לשתי תוצאות אפשריות:  האחת, סגירת התיק בשל אחת מן העילות הקבועות בדין – חוסר אשמה, העדר ראיות מספיקות, או כאשר נסיבות העניין בכללותן אינן מתאימות להעמדה לדין; השנייה, העמדת החשוד לדין. שתי ההחלטות כפופות, כאמור, לביקורת שיפוטית. אולם בעוד שמוסכם כי הביקורת על החלטה לסגור תיק תעשה בבג"ץ [...] המסגרת הדיונית שבה יש לערוך ביקורת שיפוטית על החלטה להעמיד לדין, אינה ברורה דיה."  
ראו את האמור בפס' 5 לפסק דינו של כב' השופט א' גרוניס בבגץ 9131/05 ניר עם כהן ירקות אגודה שיתופית חלקאית בע"מ נ' מדינת ישראל (6.2.2006):
"לעיתים קרובות כרוכה השאלה המתעוררת באשר לחוקיות או לסבירות ההחלטה להגיש כתב אישום במחלוקות עובדתיות שונות. לערכאה הדיונית הכלים המתאימים לבירור שאלות עובדתיות ומהיבט זה עדיפה היא על פני בית המשפט הגבוה לצדק. שלישית, יש לזכור כי לרשות הערכאה הדיונית עומד מגוון של אמצעים לטפל בפגמים שנפלו בהגשת כתב האישום. בית המשפט יכול לעשות שימוש בסעדים מתונים ומידתיים שאינם מגיעים כדי ביטולו של כתב האישום".
לעניין מגוון הכלים ראו את האמור בפס' 59 ברע"פ 7052/18:
"...לבית המשפט ניתנו כלים אחרים שבאמצעותם יוכל לבחון באופן עצמאי, אם נסיבות העניין מצדיקות הרשעה בפלילים. עומדת לו האפשרות שלא להרשיע בעת הכרעת הדין (סעיף 71א(ב) לחוק העונשין), או לבטל את ההרשעה שניתנה, בשלב גזירת העונש (סע' 192א לחסד"פ). כמו כן, ניתנה לו אפשרות לזכות נאשם בעטיין של נסיבות המהוות 'זוטי דברים' ." 

וראו בהמשך לכך, שם בפס' 66:
"בניגוד לדוקטרינת הביקורת המינהלית, שאופייה עמום וגבולותיה אינם ברורים, האמצעים האמורים לעיל נקבעו במפורש בחוק, ובגדרם שוקל ומאזן בית המשפט בין האינטרסים השונים שעליו להביא בחשבון בדין הפלילי; איזון השומר על אופיו של הדין הפלילי, סדרו הטוב, תכליותיו ומטרותיו"

ולהשלמה ראו גם את האמור בספרו של פרופ' זמיר הסמכות המנהלית תשנ"ו, כרך ב', 1232:

"בית המשפט עשוי להימנע מביטול החלטה בשל פגם בהתייעצות לאור המאזן בין חומרת הפגיעה בעותר לבין חומרת הפגיעה בצד שלישי או באינטרס הציבור [...] כאשר בית המשפט מחליט כי בנסיבות המקרה הפרה של חובת ההתייעצות אינה מצדיקה ביטול ההחלטה, פתוחות בפניו אפשרויות אחדות. אפשרות אחת היא להשלים עם ההפרה ולהשאיר את ההחלטה על כנה. אפשרות נוספת היא להחזיר את העניין הנדון לרשות המנהלית כדי שתקיים את חובת ההתייעצות כנדרש".
חובת ההיוועצות.
סעיף 12 (ב) לחוק הנוער, קובע כי "אין להעמיד לדין קטין שטרם מלאו לו שלוש עשרה שנים ביום הגשת כתב האישום נגדו, אלא לאחר התייעצות עם קצין מבחן." 

סעיף זה נחקק לצד ההחלטה לשנות את גיל האחריות הפלילית מגיל 13 לגיל 12, וכפי שפורט בהצעת חוק העונשין (תיקון מס' 19), התשמ"ד-1984, המחוקק ביקש לייחד קבוצת גיל זו  תוך קביעת חובת היוועצות לצורך בחינת האפשרויות העומדות בפני התביעה.

בבסיס התפיסה לחובה טמונה ההנחה כי לעיתים מעשיהם של קטינים רכים בשנים נובעים מהיעדר יכולת הבנת נסיבות העבירה או הנובעות מתוך נסיבות חיים האופפות אותם, כפי שהטיבה לתאר לימור עציוני נוער בפלילים (2019) ביחס לעבירות המבוצעות ע"י נאשמים בקבוצת גיל זו: "המניעים לביצוע עבירה בגיל צעיר כזה הם מורכבים ודורשים התייחסות מיוחדת של גורם טיפולי."

לשון החוק ברורה ודווקנית ועל התביעה לקיים ההתייעצות עם קצין המבחן טרם העמדת הקטין לדין. מטרתה בדיקה נוספת ועניינית של הקטין וסביבתו, ובחינת אפשרויות טיפוליות חלופיות להליך פלילי.

ראו את האמור בע"פ 2249/01(מח' חיפה) מדינת ישראל נ' פלוני (לא פורסם) (6.9.2001): 

"תכליתה של הוראת חוק זו היא בדיקה נוספת עניינית של הקטין, מצבו, סביבתו, משפחתו וכדומה, לרבות אפשרויות טיפוליות חלופיות, קודם להחלטה על העמדה לדין, מעין מתן הזדמנות נוספת להשאיר את הקטין בסביבת החברה הרגילה, תוך תמיכה, בטרם יינקט ההליך הפלילי".

חוק הנוער אינו מפרט את דרכי ואופן ביצוע ההתייעצות, אך בפסיקה נקבע כי:

"הדרך לקיום התייעצות, אם לא נקבעה בחוק, עשויה להשתנות ממקרה למקרה, לפי נסיבות המקרה. לדוגמה, במקרה אחד אפשר שתידרש התייעצות בישיבה משותפת או בדרך של התכתבות, ואילו במקרה אחר אפשר שדי יהיה אפילו בהתייעצות טלפונית. בעיקרו של דבר, אין מקום להקפיד על דקדוקי צורה, אלא יש להקפיד על מהות ותכלית, כלומר שההתייעצות תהיה אמתית, רצינית ופתוחה" (פס' 3 בפסק דינו של השופט י' זמיר בג"ץ 8404/00 האגודה לזכות הציבור לדעת נ' שר התקשורת פ"ד נה(3) 547).

פועל יוצא הוא שאין הכרח שההיוועצות תהיה כפופה לטופס מסוים והיא יכולה להתקיים באמצעות שיחת טלפון בין הגוף המייעץ לרשות, כל עוד בנמצא עומק וחשיבה וראו בהקשר זה גם את בגץ 3798/09 גורוחוד נ' המפקח הכללי משטרת ישראל (7.12.2010) בו נקבע: 

"משטרת ישראל, ככל רשות מנהלית, מחויבת לקבל את החלטותיה על סמך תשתית עובדתית מלאה, וזאת כערובה לקבלת החלטות סבירות וענייניות המושתתות על בדיקה שיטתית והוגנת של העובדות".

חובת ההתייעצות היא מהותית ומטרתה הרחבת מסד הנתונים עליו תתבסס החלטת התביעה, ועל מנת שניתן יהיה לבחון אלטרנטיבות חלף הגשת כתב אישום. יודגש אין התביעה תלויה בהמלצות שירות מבחן והשיקול הדעת מסור לה, אך בכדי לקיים את חובת ההיוועצות עליה לקבל את כלל המידע אשר פרוש היה בפני שירות מבחן.

מהכלל אל הפרט. 
מקובלת עלי עמדת ההגנה ולפיה נפל פגם בהתנהלות המאשימה, וגם לאחר קבלת הודעת שירות מבחן היה על התובעת לפעול כדי לקיים היוועצות כנדרש, שכן בהיעדרה של היוועצות משמעותית, לא ניתן לקבוע  כי החלטתה להגיש כתב אישום בחנה אלטרנטיבות להליך הפלילי.

עם זאת לעניין המבחן השני אשר נקבע בפרשת בורוביץ לא שוכנעתי כי קיום ההליך הפלילי חרף קיומו של הפגם יגרור פגיעה חריפה בתחושת הצדק וההגינות וביחס למבחן השלישי אין לי ספק כי קיים אמצעי מידתי יותר לריפוי הפגם אשר אינו מגיע לכדי ביטולם של שני כתבי האישום. 

לצורך ההשוואה אפנה בהקשר הזה לחובת השימוע אשר אף היא חובה מהותית ואף הרעיון העומד בבסיסה דומה לזה עומד בבסיס חובת ההיוועצות. 

כידוע השימוע נועד לתת הזדמנות לחשוד להניא את הרשות התובעת מלהגיש כתב אישום וזאת מתוך תפיסה שעצם קיומו של ההליך הפלילי כשלעצמו מסב פגיעה ראו בהקשר זה את בג"צ 7342/16 פסקה 9 פורסם בנבו 13/3/17. 

על חשיבותה של זכות השימוע עמד לא אחת בית המשפט העליון, וזו תוארה בפסיקה כעקרון יסוד הנמנה על עקרונות הצדק הטבעי ואולם, על אף מעמדה של זכות זו, נקבע כי ניתן לקיימה בדיעבד. 

ראו בהקשר זה את דבריו של כב' השופט פוגלמן ע"פ 1053/13 חסן הייכל נ' מדינת ישראל (23.6.2013):
"החלטת התובע על העמדת המערער לדין היא החלטה מינהלית. בהחלטה זו נפל פגם שכן שימוע לא נערך קודם להגשת כתב אישום. אולם כלל ידוע הוא כי יש להבחין בין פגם בהליך לבין תוצאת הפגם. פגם משפטי מאותו סוג עשוי להוביל במקרים שונים לתוצאות שונות, לפי הנסיבות של כל מקרה ומקרה. מטבע הדברים, החלת דוקטרינת הבטלות היחסית בנוגע לפגם משפטי בפעולת הרשות נעשית תמיד על רקע נסיבותיו הפרטניות של המקרה.דוקטרינה זו הוחלה גם בהליך הפלילי..."

וראו לדוגמא:
ת"פ (מח' מרכז) 70364-10-18 מדינת ישראל נגד פלוני (16.6.2019) שם נקבע כי נפל פגם בהליך היידוע של הנאשם שהוא קטין, אולם לנקבע כי ניתן לרפא את הפגם על ידי קיום שימוע בדיעבד.

ת"פ 17664-01-18 (פ"ת) מדינת ישראל נ' פלוני (קטין) (לא פורסם) (24.2.2020) שם קבעה כב' השופטת פרוינד ביחס לשני נאשמים קטינים כי אין לבטל את כתב האישום מחמת היעדר שימוע ושיהוי נוכח כך שניתן לרפא את הפגם על ידי קיום החובה בדיעבד.

ת"פ 9180-11-19 (ת"א) מדינת ישראל נ' פלוני (קטין) (לא פורסם) (14.5.2020) שם קבע כב' השופט זנו כי ניתן לקיים שימוע בדיעבד ביחס לנאשמים המעוניינים בכך ודחה את בקשת הנאשמים לביטול כתב האישום בשל פגמים בהליך.

ת"פ (רח') 57140-12-17 מדינת ישראל נ' ביטאוו (5.11.2018) שם דובר על נאשם שהודעת היידוע נשלחה לכתובתו הישנה חרף העובדה שהמאשימה הייתה מיודעת לכתובתו העדכנית. עם זאת נקבע כי ניתן לרפא את הפגם בקיום שימוע בדיעבד.

ת"פ (פ"ת) 68455-09-16 מדינת ישראל נ' פלוני (קטין) (20.7.2017) שם המאשימה הגישה כתב אישום טרם עברה תקופת מניין 30 הימים לצורך ביצוע שימוע ונקבע כי ניתן לרפא את הפגם על ידי ביצוע שימוע בדיעבד.
מקל וחומר סבורתני כי גם את חובת היוועצות ניתן לקיים בדיעבד וכי אין בקיום ההיוועצות במאוחר כדי לפגוע אנושות בזכויות הנאשם. אינני רואה בהחלטת המאשימה להגיש כתב אישום כנגד הקטין כמעשה עשוי הכובל את שיקול דעתה. 

מקרים בהם בוחרת המאשימה לחזור בה מכתב האישום לאחר קבלת המלצות חיוביות ושונות מצד גורמי הטיפול, אינם מחזה נדיר בבית המשפט לנוער ומגמה זו אף מתחזקת נוכח קיומם של הליכים חלופים אשר בסיומם חוזרת בה המאשימה מכתב האישום. 

חיזוק נוסף למסקנה מצאתי בעובדה כי הליך חלופי מוסדר בסעיף 12 א לחוק הנוער, הסעיף העוקב לסעיף המסדיר את חובת ההיוועצות. וראו בהקשר זה  את דבריו של אהרון ברק בספרו פרשנות תכליתית במשפט (תשס"ג):

	"כי חוק צריך להתפרש על פי תכליתו (הסובייקטיבית והאובייקטיבית). תכלית זו היא המטרות, היעדים האינטרסים, הערכים והפונקציה שהחוק נועד להגשים [...] התהליך הפרשני מתחיל לרוב ב"יחידה חקיקתית" הדורשת פירוש. משמעותה המשפטית של מילה מחייבת בחינת הפסוק בו מופיעה המילה, סעיף החוק שבו מופיע הפסוק, הפרק שבו מופיע סעיף החוק ודבר החקיקה השלם שבו מופיע הפרק. [...] כל יחידה חקיקתית נבחנת על רקע דבר החקיקה השלם שבו היא מופיעה ואשר ממנו ניתן ללמוד על התכלית שהמחוקק ביקש להגשים". 

אשר על כן ובסיכומם של דברים משקבעתי כי אין שונות של ממש בין זכות השימוע לבין חובת ההיוועצות ולאור הפסיקה הנוהגת ולפיה ניתן לקיים שימוע בדיעבד, ברוח הדברים אני מורה לתביעה לקיים בלב פתוח ובנפש חפצה היוועצות בדיעבד. 

מוצע לתביעה בהקשר הזה, לשקול לאחד את כתבי האישום להליך אחד שכן האירועים המתוארים בכתבי האישום קשורים האחד לשני. 

ביחס לטענה השנייה של ההגנה לפיה העיכוב בוצע שלא כדין ומשכך יש להורות על ביטולו של כתב האישום.

סעיף 67 לחוק סדר הדין הפלילי (סמכויות אכיפה – מעצרים), תשנ"ו-1996 מקנה לשוטר סמכות, בין היתר, לעכב אדם בתנאי שיש כנגד אותו אדם יסוד סביר לחשד כי עבר עבירה, ובמקרה שכזה, רשאי השוטר לדרוש מאותו אדם להתלוות אליו לתחנת המשטרה.

וכלשונו של הסעיף:
(א) 	היה לשוטר יסוד סביר לחשד כי אדם עבר עבירה, או כי הוא עומד לעבור עבירה העלולה לסכן את שלומו או בטחונו של אדם, או את שלום הציבור או את בטחון המדינה, רשאי הוא לעכבו כדי לברר את זהותו ומענו או כדי לחקור אותו ולמסור לו מסמכים, במקום הימצאו.

(ב)	שוטר רשאי לדרוש מאדם להילוות עמו לתחנת המשטרה או לזמנו לתחנת המשטרה למועד אחר שיקבע, אם נתקיימו שניים אלה: 
(1) יש יסוד סביר לחשד שהוא עבר עבירה או יש הסתברות גבוהה שהוא עומד לעבור עבירה כאמור בסעיף קטן (א);
	(2) הזיהוי היה בלתי מספיק, או לא ניתן לחקור אותו במקום הימצאו." 
  
כך למשל בענ"פ (מחוזי- נצ') 3966-09-15 פלוני נ' מדינת ישראל  (2.2.2016) נקבע כי המצאה לידי אפוטרופוס הקטין היא המצאה כדין וכי בהיעדר הגעת הקטין למתן עדות בתחנה, למשטרה הסמכות לעכבו ולהביאו לתחנה לשם מתן עדות, והתנגדות לכך עולה עד כדי סיבת מעצר.

וראו גם בע"א (מחוזי -י-ם) 66631-01-24 מדינת ישראל נ' צל (13.1.2025), שם נקבע כי: 
"אין בחוק דבר וחצי דבר המונע עיכוב אדם מביתו, ובמקרה בו סבור שוטר שבפניו אדם שזומן לחקירה, אך מסיבות כלשהן לא נרשמת התייצבות, עיכוב מהבית, לא זו בלבד שאינו בלתי חוקי, אלא שהוא הדבר הענייני המתבקש בנסיבות שכאלה, והדבר קורה מדי יום ביומו" 

וראו גם את עפ"ג (מחוזי- ת"א) 13249-01-17 (8.3.2017) שם נקבע:
"בבחינת מעבר לנדרש. אפילו היינו יוצאים מנקודת הנחה כי ניתן היה להסתפק במקרה זה בהזמנה בעיתוי מאוחר יותר, אין בכך כדי להפוך את העיכוב לבלתי חוקי. לא כל פגם בהליך זה או אחר הופך את ההליך לבלתי חוקי. תוך שאנו רואים לנגד עיננו את תורת הבטלות היחסית, והלכת בורוביץ בהיבטים הרלוונטיים, השאלה שצריך בימ"ש לשאול עצמו היא האם מדובר בפגם מהותי היורד לשורשו של ההליך עד כדי קביעה כי הוא בלתי חוקי."

בעניינו נטען כי אביו של הנאשם קיבל הזמנה כדין עבור בנו, אך הנאשם לא התייצב כנדרש לחקירה ועל כן הגיעו השוטרים לביתו לצורך עיכובו לחקירה במשטרה. במהלך העיכוב החל הנאשם להתנגד תוך הפעלת כוח אל מול השוטרים, ולכן נעצר. מנגד, טוענת ההגנה כי מעולם לא נמסרה לאב הזמנה כאמור, והנאשם לא התנגד לעיכובו. 

שתי טענות, כל אחת מחזיקה תמונת מציאות שונה,  כשרק בשלב מאוחר יותר ובהתאם לסדרי הדין ניתן יהיה לקבוע ממצאים ביחס לכל אחת מהן. 

אשר על כן החלטה ביחס לטענה זו תינתן רק לאחר שמלוא התמונה תפרש בפני בית המשפט, שכן, לא ניתן בעת הזו, לקבוע האם נפל פגם בהתנהלות הרשות, מהו עוצמתו והאם ניתן לתקנו באמצעים מתונים יותר בהשוואה לביטולו של כתב האישום. 

החלטה זו תיושם גם בת"פ 65707-06-24. 

מזכירות – נא להודיע. 
ניתנה היום, ט' ניסן תשפ"ה, 07 אפריל 2025, בהעדר הצדדים.

